S-218/2011

Mál þetta, sem dómtekið var 22. nóvember s.l., höfðaði lögreglustjórinn á Akureyri, með ákæruskjali, útgefnu 14. október s.l., á hendur X;

„fyrir umferðar- og fíkniefnalagabrot;

I.

Með því að hafa laugardagskvöldið 18. júní 2011, ekið bifreiðinni [...], undir áhrifum fíkniefna (í blóði mældist tetrahýdrókannabínól 0,8 ng/ml.) norður Hlíðarbraut á Akureyri og upp Hlíðarfjallsveg, þar sem lögreglan stöðvaði akstur hans á móts við Rangárvelli.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

II.

Með því að hafa þetta sama kvöld verið með í vörslum sínum á heimili sínu að [...] á Akureyri, 36,99 grömm af ecstasy, 3,19 grömm af hassi og 0,11 grömm af tóbaksblönduðu kannabisefni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985, sbr. lög nr. 82, 1998, sbr. lög nr. 68, 2001 og 2. gr. sbr. 14. gr. reglugerðar um ávana-og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 20.419 samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð sú krafa að ákærði sæti sviptingu ökuréttar samkvæmt 101. gr. og 102. gr. nefndra umferðarlaga , sbr. 18. gr. laga nr. 66, 2006.“

I.

Ákærði hefur hér fyrir dómi skýlaust játað sakargiftir skv. I. og II. kafla líkt og þeim er lýst í ákæru.

Með játningu ákærða, sem er ekki ástæða til að efa að sé sannleikanum samkvæm, sem og gögnum málsins, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu er ákærði sakfelldur fyrir þá háttsemi, sem honum er gefin að sök í ákæru.

II.

Samkvæmt vottorði sakaskrár ríkisins var ákærði dæmdur fyrir fíkniefnaakstur þann 29. júní s.l. og var þá auk sektar sviptur ökurétti í 4 mánuði frá 27. október s.l.

Í máli þessu hefur ákærði verið sakfelldur fyrir fíkniefnaakstur og vörslu á fíkniefnum og var um töluvert magn að ræða. Að þessu virtu og með hliðsjón af 77. og 78. gr. hegningarlaganna verður ákærði dæmdur í 5 mánaða fangelsi. Jafnframt verður ákærði dæmdur til að greiða sekt til ríkissjóðs 130.000 krónur. Skal ákærði greiða sektina innan fjögurra vikna frá birtingu dómsins að telja, en ella sæti hann fangelsi í 9 daga.

Ákærði játaði eins og áður er lýst, undanbragðalaust, brot sín við alla meðferð málsins og þykir fært eins og atvikum er háttað, sbr. ákvæði 70. gr. og 74. gr. hegningarlaganna, að fresta framkvæmd fangelsisrefsingar hans, haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Dæma ber ákærða til að sæta upptöku á framangreindum fíkniefnum svo sem í dómsorði greinir.

Með vísan til 101. og 102. gr. umferðarlaga ber að svipta ákærða ökurétti, en með hliðsjón af hegningaraukaáhrifum þykir hún hæfilega ákveðin 2 mánuðir frá 27. febrúar 2012, en þá rennur út fyrri svipting hans.

Að kröfu ákæruvalds og með vísan til 1. mgr. 218. gr. laga nr. 88, 2008 ber að dæma ákærða til að greiða allan sakarkostnað, en samkvæmt yfirliti lögreglustóra nemur sá kostnaður 84.268 krónum.

Ó-kk-nf Ó-kk-nf, héraðsdómari, kveður upp dóm þennan.

D Ó M S O R Ð :

Ákærði, , sæti fangelsi í 5 mánuði, en fresta skal fullnustu refsingarinnar og hún falla niður að liðnum 2 árum, haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærði greiði 130.000 króna sekt til ríkissjóðs og komi 9 daga fangelsi í stað sektarinnar, verði hún eigi greidd innan fjögurra vikna frá birtingu dómsins að telja.

Ákærði er sviptur ökurétti í 2 mánuði frá 27. febrúar 2012 að telja.

Ákærði sæti upptöku á 36,99 grömm af ecstasy, 3,19 grömmum af hassi og 0,11 grömmum af tóbaksblönduðu kannabisefnum, sbr. efnaskrá lögreglu nr. 20.419.

Ákærði greiði 84.268 krónur í sakarkostnað.